b'\n_START_ARTICLE_\nJaak Soans\n_START_SECTION_\nEluk\xc3\xa4ik\n_START_PARAGRAPH_\nJaak Soans s\xc3\xbcndis Tartus 1943. aastal. Tema isa Georg Soans \xc3\xb5ppis Tartu \xc3\x9clikoolis teoloogiat. 1944. aastal kolis perekond Tallinna Pirita-Kosele. Jaak Soansi isa v\xc3\xb5eti Saksa s\xc3\xb5jav\xc3\xa4kke ja ta sattus p\xc3\xb5genikuna Kanadasse. Suhted perekonnaga taastusid alles 1960. aastate algul, mil kodumaale j\xc3\xa4\xc3\xa4nud pere hakkas saama isalt kirju. Kahe lapsega Eestisse j\xc3\xa4\xc3\xa4nud ema t\xc3\xb6\xc3\xb6tas raamatupidajana mitmes Eesti spordiasutuses. 10-aastasena l\xc3\xa4ks Jaak Soans Tallinna Pioneeride Palee skulptuuriringi, mille \xc3\xb5pilastest said tulevased skulptorid, kunstnikud ja arhitektid. Siin algas Jaak Soansi s\xc3\xb5prus arhitekt Rein Luubiga ja tutvus tulevase abikaasa Anu Rank-Soansiga. Tollased \xc3\xb5petajad Aime J\xc3\xbcrjo ja Kalju Reitel andsid v\xc3\xa4ikestele skulptoritele t\xc3\xb5siseltv\xc3\xb5etava tehnilise aluse, millist kolmeaastase akadeemilise stuudiumi k\xc3\xa4igus ei j\xc3\xb5utagi omandada._NEWLINE_Jaak Soans l\xc3\xb5petas 1961. aastal Tallinna 4. Keskkooli. \xc3\x95ppis aastatel 1961\xe2\x80\x931966 Eesti NSV Riiklikus Kunstiinstituudis Enn Roosi, Aleksander Kaasiku ja Olavi M\xc3\xa4nni k\xc3\xa4e all skulptuuri. Alustas juba \xc3\xb5pingute ajal (1965) pedagoogit\xc3\xb6\xc3\xb6d Tallinna Pioneeride ja Koolinoorte Palees, kus \xc3\xb5petas skulptuurihuvilisi lapsi kuni 1985. aastani. Kunstiinstituudi \xc3\xb5ppej\xc3\xb5una t\xc3\xb6\xc3\xb6tas ta alates 1968. aasta algusest Bruno Tombergi loodud disainiosakonnas. 1986. aastast t\xc3\xb6\xc3\xb6tas dotsendina skulptuuriosakonnas, j\xc3\xa4tkates samas professori ja osakonnajuhatajana aastast 1991. Jaak Soans valiti 2007. aastal Eesti Kunstiakadeemia emeriitprofessoriks.\n_START_SECTION_\nLooming\n_START_PARAGRAPH_\nJaak Soans on tuntud eelk\xc3\xb5ige monumentalistina: ta on loonud enam kui 30 monumenti ja avalikku skulptuuri, j\xc3\xa4\xc3\xa4dvustanud rahvuslikke suurkujusid (Anton Hansen Tammsaare, Kristjan Jaak Peterson), loonud abstraktseid suurvorme Eestis, Soomes, Hollandis ja Argentinas. Tema taastatud on Amandus Adamsoni Valga Vabaduss\xc3\xb5ja m\xc3\xa4lestussammas.\n_START_SECTION_\nT\xc3\xb6\xc3\xb6d riiklikes kogudes\n_START_PARAGRAPH_\nEesti Kunstimuuseum, Tartu Kunstimuuseum, L\xc3\xa4ti Riiklik Kunstimuuseum, Leedu Riiklik Kunstimuuseum, Riiklik Tretjakovi galerii Moskvas, Linsherli Art Museum USA-s, Resistencia Vaba\xc3\xb5huskulptuuri kogu Argentinas, Wijk Aan Zee puuskulptuurikogu Soomes, Pirkkala linnavalitsuse skulptuurikogu Soomes.\n_START_SECTION_\nT\xc3\xb6\xc3\xb6d erakogudes\n_START_PARAGRAPH_\nArgentinas, Jaapanis, Kanadas, Leedus, L\xc3\xa4tis, Poolas, Rootsis, Soomes, USA-s, Venemaal, Eestis.'